b'\n_START_ARTICLE_\nJoan de Palau i Bux\xc3\xb3\n_START_SECTION_\nBiografia\n_START_PARAGRAPH_\nFill de Ramon de Palau, de Barcelona, i Ant\xc3\xb2nia Bux\xc3\xb3, de Fla\xc3\xa7\xc3\xa0. El seu pare era t\xc3\xa8cnic top\xc3\xb2graf de la companyia de trens MZA (Madrid \xe2\x80\x93 Saragossa \xe2\x80\x93 Alacant), per aquesta ra\xc3\xb3, dos mesos despr\xc3\xa9s del seu naixement la fam\xc3\xadlia es trasllada a Saragossa. El 1921, a causa de la feina del pare, la fam\xc3\xadlia deixa Saragossa i s\xe2\x80\x99estableix a Aranjuez. En aquesta ciutat Joan de Palau passar\xc3\xa0 tota la seva infantesa i adolesc\xc3\xa8ncia. Estudia a l\xe2\x80\x99escola dels jesu\xc3\xaftes de San Fernando d\xe2\x80\x99Aranjuez i a l\xe2\x80\x99Institut San Isidro de Madrid._NEWLINE_El 1937, a causa de la Guerra Civil la fam\xc3\xadlia torna a Catalunya, s\xe2\x80\x99instal\xc2\xb7la primer a Barcelona i despr\xc3\xa9s a Granollers. Joan de Palau s\xe2\x80\x99incorpora a l\xe2\x80\x99ex\xc3\xa8rcit republic\xc3\xa0, a la lleva del \xe2\x80\x9cbiber\xc3\xb3\xe2\x80\x9d, i \xc3\xa9s destinat al cos de meteorologia dels Pirineus catalans. El 1939, acabada la guerra, la fam\xc3\xadlia Palau-Bux\xc3\xb3 s\xe2\x80\x99instal\xc2\xb7la a Badalona, i Joan de Palau \xc3\xa9s cridat a files. Compleix el Server militar a la caserna de la Maestranza, a Sant Andreu de Palomar de Barcelona. \xc3\x89s precisament aqu\xc3\xad on Joan de Palau comen\xc3\xa7a a pintar, fent retrats, murals de temes b\xc3\xa8l\xc2\xb7lics i cartells per Santa B\xc3\xa0rbara, patrona d\xe2\x80\x99Artilleria._NEWLINE_Entre el 1940 i el 1946 a Barcelona comenta els estudis d\xe2\x80\x99arquitectura, per\xc3\xb2 no els acaba per manca de vocaci\xc3\xb3. L\xe2\x80\x99any 1940 guanya la Medalla d\xe2\x80\x99Or del concurs pintura Ciutat de Barcelona amb un retrat de la seva mare. I l\xe2\x80\x99any seg\xc3\xbcent, de nou amb un retrat de la mare, obt\xc3\xa9 el primer premi del concurs Ciutat de Granollers. En els dif\xc3\xadcils anys de la postguerra es guanya la vida dibuixant cartells de pel\xc2\xb7l\xc3\xadcules en el cinema Maj\xc3\xa8stic de Granollers, i fent decorats de teatre per a la companyia de varietats Los Vieneses. En aquests anys, passa temporades de vacances a Banyoles a casa d\xe2\x80\x99uns oncles, i ser\xc3\xa0 vora el llac on coneixer\xc3\xa0 la seva esposa i on trobar\xc3\xa0 l\xe2\x80\x99escenari definitiu per desenvolupar la seva pintura._NEWLINE_El 19 de juliol de 1946 es casa amb Montserrat Junc\xc3\xa0 i Comerma a l\xe2\x80\x99esgl\xc3\xa9sia del Carme de Girona, i s\xe2\x80\x99instal\xc2\xb7len a Banyoles. Joan de Palau s\xe2\x80\x99integra f\xc3\xa0cilment a la vida art\xc3\xadstica i cultural de la ciutat, en aquest mateix any esposa a la Sala \xe2\x80\x9cLa Caixa\xe2\x80\x9d de Banyoles (a m\xc3\xa9s de la galeria Syra de Barcelona i a la Sala Municipal de Girona) i col\xc2\xb7labora activament en la revista local Horizontes, com a cr\xc3\xadtic art\xc3\xadstic, amb el pseud\xc3\xb2nim \xe2\x80\x9cP\xc3\xa8l de marta\xe2\x80\x9d, i dibuixant. L\xe2\x80\x99any 1947, a la mort del pintor Pigem, ocupa la vocalia del Patronat de l\xe2\x80\x99Estany._NEWLINE_Tot i residir a Banyoles, mant\xc3\xa9 lligams amb Badalona I particip\xc3\xa0 activament en el Museu de Badalona, com a cronista de la secci\xc3\xb3 de Belles Arts, i en les Biennals d\xe2\x80\x99Art d\xe2\x80\x99aquesta ciutat. L\xe2\x80\x99any 1949 obt\xc3\xa9 la Medalla de Badalona amb una aquarel\xc2\xb7la de tem\xc3\xa0tica banyolina. El 1950 obt\xc3\xa9 la Medalla d\xe2\x80\x99Or de la Diputaci\xc3\xb3 de Girona. Paral\xc2\xb7lelament, inicia relacions comercials amb els marxants de pintura establerts a Barcelona, que exportaran obres seves a Sud-am\xc3\xa8rica, principalment Vene\xc3\xa7uela i Puerto Rico._NEWLINE_El 1950 exposa a la Sala La Caixa de Matar\xc3\xb3, el 1951 participa en la fundaci\xc3\xb3 de l\xe2\x80\x99Escola d\xe2\x80\x99Arts i Oficis de Banyoles i el 1954 exposa a la Sala La Caixa de Banyoles. El 1956 exposa a la Sala Municipal de Girona, el 1957 al C\xc3\xadrculo Mercantil d\xe2\x80\x99Igualada, i el 1958 a la Sala Municipal d\xe2\x80\x99Arb\xc3\xbacies. El 1961 inicia els primers decorats per a la Passi\xc3\xb3 de Banyoles. El 1963 instal\xc2\xb7la el seu taller al carrer Mn. Jacint Verdaguer de Banyoles. _NEWLINE_El 1964 exposa a les Galer\xc3\xadas Espa\xc3\xb1olas de Barcelona. El 1965 exposa a les Galer\xc3\xadas Espa\xc3\xb1olas de Barcelona, el 1967 a les Galer\xc3\xadas Espa\xc3\xb1olas de Barcelona, i el 1971, coincidint amb el vint-i-cinqu\xc3\xa8 aniversari de resid\xc3\xa8ncia a Banyoles, realitza una exposici\xc3\xb3 antol\xc3\xb2gica a la Sala de La Caixa. Fa altres exposicions a La Pinacoteca de Barcelona (1975 i 1976), les Galer\xc3\xadas Sant Vicente de Val\xc3\xa8ncia, i a la Sala de La Caixa de Banyoles (1977), Sala Francesc Armengol d\xe2\x80\x99Olot (1978) i el 1979, instal\xc2\xb7lat en el nou taller de la pla\xc3\xa7a Major, inicia una etapa com a professor de dibuix._NEWLINE_Entre el 1980 i el 1991 far\xc3\xa0 altres exposicions a La Pinacoteca de Barcelona, el Palau de Caramany de Girona, la Sala Braulio de Castell\xc3\xb3, la sala Art i Tra\xc3\xa7a d\xe2\x80\x99Olot, la Galer\xc3\xada Mayte Mu\xc3\xb1oz de Barcelona, la Sala Braulio de Castell\xc3\xb3 i la Galer\xc3\xada El Claustre de Girona.'